Županijski uredi/

Županijska povjerenstva za natjecanje iz geografije 2020./2021.

Predmet: Dostava ljestvica konačnog poretka na školskom natjecanju iz Geografije 2021. godine

Poštovane, poštovani,

školsko natjecanje iz geografije provedeno je 22. veljače 2021. godine putem platforme *Microsoft Forms*. U 28 godina provedbe natjecanja iz geografije to je prva provedba natjecanja u *online* okruženju. Natjecanje je provedeno sukladno *Smjernicama za provedbu natjecanja i smotri učenika osnovnih i srednjih škola Republike Hrvatske u školskoj godini 2020./2021*., *Općim pravilima*, *Posebnim pravilima natjecanja iz geografije 2021*. i *Dodatnim uputama* objavljenim krajem siječnja 2021. godine. U ovom izazovnom vremenu u kojem živimo i radimo, i priprema i provedba natjecanja zahtijevali su poseban angažman od svih dionika natjecanja. Bez dodatnog napora uloženog od strane školskih povjerenstava natjecanje ne bi bilo moguće provesti. Stoga zahvaljujemo svima koji su na bilo koji način doprinijeli pripremi i provedbi ovogodišnjeg školskog natjecanja.

Osim navedenih *Posebnih pravila natjecanja iz geografije 2021*. i *Dodatnih uputa*, Državno povjerenstvo pripremilo je i provelo tehnički probu u petak, 19. veljače 2021. godine. Probni obrazac ispunilo je više od 4000 učenika. U pripremi svih segmenata školskog natjecanja vodili smo računa o mogućim tehničkim teškoćama. Zato je navedenog datuma provedena proba. Za sve dojavljene teškoće (od petka do ponedjeljka) pokušali smo naći i predložiti rješenja. Tijekom probe nije se javio problem učitavanja grafičkih priloga. Uzimajući u obzir mogućnost takvih poteškoća u tijeku natjecanja, pripremili smo grafičke priloge (pdf dokumente) za svaki razred. Na početku natjecanja u ponedjeljak, 22. veljače iza 13 sati javljeno nam je da se grafički prilozi sporo učitavaju, što je posljedica istovremenog pristupa platformi više od 8500 učenika, sudionika ovogodišnjeg školskog natjecanja iz geografije. Grafički prilozi (pdf dokumenti za svaki razred) bili stavljeni su na mrežne stranice Hrvatskog geografskog društva, no i njima je pristup bio otežan zbog istovremenog pristupa sudionika natjecanja. Uslijedili su upiti iz škola može li se produžiti rješavanje ispita. Vrijeme za rješavanje ispita produljeno je do 14:30, sukladno navedenim upitima/zamolbama. Ispričavamo se svim sudionicima natjecanja zbog nastalih tehničkih teškoća.

Iznimno velik broj natjecatelja potvrđuje velik interes za natjecanje iz geografije. Ostvareni su izvrsni rezultati na kojima čestitamo učenicima i mentorima.

Molimo županijske urede i županijska povjerenstva da pri oblikovanju popisa pozvanih učenika na županijsko natjecanje iz geografije uzmu u obzir gore navedene teškoće.

U excel tablicama s ljestvicama konačnog poretka na školskom natjecanju iz geografije, uz ostvareni broj bodova, navedeni su podatci na način kako su ih upisali učenici tijekom ispunjavanja obrasca. Dio učenika označio je u obrascu pogrešnu županiju. Ispravili smo taj podatak za sve učenike za koje nam je javljena pogreška.

**Dodatne upute za provedbu županijskog natjecanja dostavit ćemo Vam do 12. ožujka 2021. godine.**

S poštovanjem,

Državno povjerenstvo na natjecanje iz geografije